<classify> VITA dhidi ya biashara ya bidhaa za magendo katika nchi za Jumuiya ya Afrika Mashariki bado ni mbichi na juhudi za kutokomeza janga hilo zinahitaji ushirikiano wa pamoja kati ya nchi wanachama wa jumuiya hiyo.Hayo yalisemwa na maofisa wa mpakani katika mpaka wa Uganda na Kenya kwenye Kituo cha Pamoja cha Mpakani cha Busia, ambako bidhaa za magendo zimekuwa zikipitishwa katika njia za panya bila kupitia kituoni hapo.Biashara hiyo ambayo kwa kiasi kikubwa ni kinywaji aina ya bia, inatajwa kuipa serikali ya Kenya hasara kubwa ya mapato, kwani zimekuwa zikipitishwa bila kulipiwa ushuru kwa mujibu wa mkataba wa Jumuiya ya Afrika Mashariki.Biashara hiyo ya magendo imewanogea mpaka wamiliki wa sehemu za kuuzia bia na sehemu nyingine za starehe ambao wanaagiza bidhaa hiyo kupitia njia za vichochoroni kutokana na haina gharama kubwa na inawapa faida kubwa.Mfano chupa moja ya bia yenye ujazo wa nusu lita nchini Uganda inauzwa kwa shilingi za Kenya 80 lakini ikifika nchini Kenya inauzwa kwa shilingi za Kenya 200 na katika Kituo cha Busia na Malaba inauzwa kwa Sh 100.Serikali ya Kenya inajipanga kuboresha sheria na ulinzi wa mipakani ili kuzuia biashara hiyo haramu ambayo imekuwa ikisababisha hasara kubwa kwa uchumi wa nchi hiyo.  <topic>: kitaifa 